ជប៉ុន​លា​លោក Abe ជា​លើក​ចុងក្រោយ​នៅ​ថ្ងៃ​អង្គារ​នេះ
អនុ​ប្រធានាធិបតី​សហរដ្ឋ​អាមេរិក​អ្នកស្រី Kamala Harris ដែល​ដឹកនាំ​គណ:ប្រតិភូ​សហរដ្ឋ​អាមេរិក​ទៅ​ចូលរួម​នៅ​ក្នុង​ពិធី​នោះ បាន​និយាយ​កាលពី​ថ្ងៃ​ចន្ទ​ថា លោក Abe បាន​បន្សល់​ទុក​កេរដំណែល​នៃ «មិត្តភាព​ដ៏​ស្ថិតស្ថេរ​មួយ​ជាមួយ​សហរដ្ឋ​អាមេរិក»។
ទីក្រុងសេអ៊ូល ប្រទេសកូរ៉េខាងត្បូង — ប្រទេសជប៉ុនបានលាជាលើកចុងក្រោយប្រកបដោយក្ដីរំជួលចិត្តនៅថ្ងៃអង្គារនេះដល់អតីតនាយករដ្ឋមន្ត្រីជប៉ុនលោក Shinzo Abe ដែលជាមេដឹកនាំដ៏មានឥទ្ធិពលបំផុតម្នាក់របស់ប្រទេសជប៉ុននៅក្នុងសម័យទំនើបនេះ ដែលត្រូវបានគេធ្វើឃាតកាលពីខែកក្កដា។ ពិធីបុណ្យសពផ្លូវរដ្ឋមួយដែលត្រូវបានធ្វើឡើងនៅក្នុងទីលាន Nippon Budokan កណ្តាលរាជធានីតូក្យូបានទាក់ទាញពលរដ្ឋជប៉ុនរាប់ពាក់នាក់និងឥស្សរជនបរទេសឱ្យចូលមកគោរពធាតុរបស់លោក ថ្វីបើមានការរិះគន់នៅក្នុងប្រទេសប្រឆាំងនឹងពិធីបុណ្យនេះក៏ដោយ។ ធាតុរបស់លោក Abe ត្រូវបានភរិយារបស់លោកនាំយកចូលទៅក្នុងសាលនៃទីលាននោះហើយដាក់នៅឯទីកន្លែងតែងលម្អដែលមានផ្កានិងទង់ជាតិជប៉ុន។ ដោយបែរមុខទៅកាន់ធាតុរបស់លោក Abe និងបែរខ្នងទៅរកហ្វូងមនុស្ស នាយករដ្ឋមន្ត្រីជប៉ុនលោក Fumio Kishida បានធ្វើសុន្ទរកថាអំពីអនុស្សាវរីយ៍ផ្ទាល់ខ្លួនយ៉ាងច្រើនចំពោះលោក Abe ដែលជាមិត្តភក្តិនិងជាអ្នកផ្ដល់ឱវាទរបស់លោក។ លោក Kishida បាននិយាយថា៖ «លោក Abe! លោកគឺជាមនុស្សម្នាក់ដែលយើងត្រូវការឱ្យស្ថិតនៅជាមួយយើងឱ្យបានយូរអង្វែងជាងនេះ»។ ក្នុងពេលប៉ុន្មានម៉ោងមុនពិធីនោះចាប់ផ្ដើម ពលរដ្ឋជប៉ុនបានតម្រង់ជួរយ៉ាងវែងនៅខាងក្រៅកន្លែងរៀបចំពិធីបុណ្យដើម្បីដាក់ផ្កានិងគោរព។ មេដឹកនាំបរទេសនានាក៏បានចូលរួមនៅក្នុងពិធីនោះផងដែរ ដែលនេះគឺជាការឆ្លុះបញ្ចាំងឱ្យឃើញអំពីប្រជាប្រិយភាពដ៏ទូលំទូលាយរបស់លោក Abe នៅបរទេស។ លោក Abe បានទទួលការសរសើរចំពោះកិច្ចសហប្រតិបត្តិការនិងមិត្តភាពរបស់លោក ជាពិសេសជាមួយបណ្តាប្រទេសកាន់លទ្ធិប្រជាធិបតេយ្យ។ អនុប្រធានាធិបតីសហរដ្ឋអាមេរិកអ្នកស្រី Kamala Harris ដែលដឹកនាំគណ:ប្រតិភូសហរដ្ឋអាមេរិកទៅចូលរួមនៅក្នុងពិធីនោះ បាននិយាយកាលពីថ្ងៃចន្ទថា លោក Abe បានបន្សល់ទុកកេរដំណែលនៃ «មិត្តភាពដ៏ស្ថិតស្ថេរមួយជាមួយសហរដ្ឋអាមេរិក»។ នាយករដ្ឋមន្ត្រីឥណ្ឌាលោក Narendra Modi ដែលបានចូលរួមនៅក្នុងពិធីនោះដែរ បានសរសេរនៅលើបណ្តាញ Twitter ថាលោក Abe ជា«មិត្តភក្តិដ៏ស្និទ្ធម្នាក់ និងជាអ្នកគាំទ្រយ៉ាងខ្លាំងចំពោះមិត្តិភាពឥណ្ឌា-ជប៉ុន‍»។ ចំណែកលោកនាយករដ្ឋមន្ត្រី ហ៊ុន សែន នៃប្រទេសកម្ពុជាក៏បានចូលរួមពិធីបុណ្យសពផ្លូវរដ្ឋនេះដែរ ដោយលោក ហ៊ុន សែនបានសរសេរនៅលើទំព័រហ្វេសប៊ុករបស់លោកថា លោក Abe «‍ជាមិត្តភ័ក្រដ៏ល្អពិតប្រាកដ និងជាអ្នកគាំទ្រដ៏ស្មោះត្រង់របស់កម្ពុជា ដែលបានរួមចំណែកយ៉ាងជ្រាលជ្រៅ ក្នុងការលើកកម្ពស់ទំនាក់ទំនងទ្វេភាគី និងគាំទ្រដល់ការអភិវឌ្ឍលើគ្រប់វិស័យនៅកម្ពុជា។» ក៏ប៉ុន្តែនៅក្នុងប្រទេសជប៉ុនវិញ កេរដំណែលរបស់លោក Abe មានភាពស្មុគស្មាញ។ ពិធីបុណ្យសពផ្លូវរដ្ឋរបស់លោក Abe ត្រូវបានរៀបចំយ៉ាងធំធេងនិងមានកិត្តិយសដូចពិធីសម្រាប់អធិរាជនិងគ្រួសារអធិរាជដែរ ដែលនេះបាននាំឱ្យមានប្រតិកម្មប្រឆាំងខ្លាំងពីសាធារណជន។ ការស្ទង់មតិបង្ហាញថា ជនជាតិជប៉ុនភាគច្រើនប្រឆាំងនឹងពិធីបុណ្យសពផ្លូវរដ្ឋសម្រាប់លោក Abe ដោយពួកគេជាច្រើនថាពិធីនេះត្រូវចំណាយថវិកាច្រើនពេក។ មកដល់ពេលនេះរដ្ឋាភិបាលប៉ាន់ស្មាញថាពិធីនេះនឹងត្រូវចំណាយរហូតដល់១២លានដុល្លារ។ មនុស្សរាប់ពាន់នាក់បានធ្វើបាតុកម្មប្រឆាំងនឹងពិធីបុណ្យនេះ ហើយកាលពីសប្តាហ៍មុន បុរសម្នាក់បានដុតខ្លួននៅជិតការិយាល័យនាយករដ្ឋមន្ត្រី ដែលនេះទំនងជាដើម្បីសម្តែងការប្រឆាំង។ អ្នកក្រុងតូក្យូម្នាក់ដែលសុំត្រឹមប្រើត្រកូល Sasaki និយាយថា ទោះបីអ្នកស្រីសរសើរពីកេរដំណែលលោក Abe ក្តី ក៏អ្នកស្រីយល់ថាពីធីនេះត្រូវចំណាយថវិកាច្រើនពេក។ ចំណែកលោក Mario Ito ថាលោកហួសចិត្តដែលរដ្ឋាភិបាលនៅតែរៀបចំពិធីបុណ្យសពនេះ ថ្វីបើមានជនជាតិជប៉ុនរហូត៧០%បានប្រឆាំងក្តី៕